Author: Valovicova
Last saved by: ľudmila Lofajová
Company: MSPNM

Predkladacia správa

	Dňom 1. januára 2003 nadobudlo účinnosť ustanovenie zákona č. 277/1994 Z. z. o zdravotnej starostlivosti v  znení neskorších predpisov, uvedené v čl. XIX v druhom bode zákona č. 416/2001 Z.z. o prechode niektorých pôsobností z orgánov štátnej správy na obce a vyššie územné celky v znení neskorších predpisov.

	Na základe toho prešla od 1.1.2003 zriaďovateľská pôsobnosť k  poliklinikám, nemocniciam, nemocniciam s poliklinikou I. typu a nemocniciam s poliklinikou II. typu z  Ministerstva zdravotníctva Slovenskej republiky na obce a vyššie územné celky. Vymedzenie, na ktorý subjekt pôsobnosť prechádza (obec alebo vyšší územný celok) je určené zákonom č. 416/2001 Z. z., a to podľa typu zdravotníckeho zariadenia.

Zákonom č. 416/2001 Z. z. je tak dotknutá aj väčšina zdravotníckych zariadení, vrátane ich samostatných častí (tzn. samostatných lekární, obvodných zdravotných stredísk, denných detských sanatórií), zaradených podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov  do privatizácie uzneseniami vlády Slovenskej republiky č. 577 z 20. júna 2001, č. 101 zo 6. februára 2002 a č. 274 z 20. marca 2002 a zdravotnícke zariadenia zahrnuté do zoznamu navrhnutých na ich premenu na neziskové organizácie poskytujúce všeobecne prospešné služby schválené uznesením vlády SR č. 950 zo dňa 21. augusta 2002. Konkrétny zoznam zdravotníckych zariadení a častí zdravotníckych zariadení, zaradených do 2. etapy privatizácie v zdravotníctve, ktorých sa zákon č. 416/2001 Z.z. dotýka, je uvedený v prílohe č. 1 predloženého materiálu. Zoznam zdravotníckych zariadení a častí zdravotníckych zariadení zahrnutých do II. etapy privatizácie, ktoré zostali v zriaďovateľskej pôsobnosti Ministerstva zdravotníctva Slovenskej republiky, ktorých privatizačné projekty boli v prvom polroku 2002 postúpené na ďalšie konanie na Ministerstvo pre správu a privatizáciu národného majetku Slovenskej republiky a proces nie je ukončený je uvedený v prílohe č. 2 predloženého materiálu. 

Ministerstvo zdravotníctva Slovenskej republiky v snahe pokračovať v privatizácii a transformácii vládou SR schválených zdravotníckych zariadení, ktoré ale podľa zákona č. 416/2001 Z.z. prešli do zriaďovateľskej pôsobnosti obcí a vyšších územných celkov, zapracovalo do zákona č. 138/2003 Z.z., ktorým sa mení a dopĺňa zákon NR SR č. 277/1994 Z.z. o zdravotnej starostlivosti v znení neskorších predpisov a o zmene a doplnení niektorých zákonov  ustanovenie § 80k v znení: “Konania o prevode majetku zdravotníckych zariadení na iné osoby a konania o premene zdravotníckych zariadení ako rozpočtových organizácií a príspevkových organizácií na neziskové organizácie poskytujúce všeobecne prospešné služby začaté podľa osobitných predpisov pred 1. januárom 2003 sa dokončia podľa predpisov platných do 31. decembra 2002.”  Po zverejnení zákona č. 138/2003 Z.z. sa zistilo, že v dôsledku parlamentom prijatej formulácie ustanovenia § 80k zákona nie je právne možné postupovať podľa uvedeného ustanovenia zákona 138/2003 Z.z., pretože podľa zákona č. 92/1991 Zb. ako aj podľa zákona č. 13/2002 Z.z. o podmienkach premeny niektorých rozpočtových a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov privatizovať a transformovať je možné iba majetok štátu. S prechodom zriaďovateľskej pôsobnosti k zdravotníckym zariadeniam podľa zákona č. 416/2001 Z.z. z Ministerstva zdravotníctva Slovenskej republiky na obce a vyššie územné celky prešiel súčasne i majetok štátu v správe týchto zariadení do vlastníctva príslušnej obce a vyššieho územného celku ex lege.

Z vyššie uvedených dôvodov Ministerstvo zdravotníctva Slovenskej republiky nepovažuje úpravu obsiahnutú v ustanovení § 80k za vykonateľnú. Tento svoj právny názor Ministerstvo zdravotníctva Slovenskej republiky konzultovalo s inými právnymi expertmi a advokátskou kanceláriou a na základe toho v spolupráci s Ministerstvom hospodárstva Slovenskej  republiky predkladá svoj iniciatívny návrh do vlády SR s tým, že pokračovať v privatizácií a transformácii zdravotníckych zariadení tak ako to je uvedené v ustanovení  § 80k nie je možné, nebolo by to v súlade s Ústavou Slovenskej republiky (čl. 20 ods. 4 Ústavy Slovenskej republiky “Vyvlastnenie alebo nútené obmedzenie vlastníckeho práva je možné iba v nevyhnutnej miere a vo verejnom záujme, a to na základe zákona a za primeranú náhradu.”) a prevod majetku podľa § 80k zákona č. 138/2003 Z.z. by bol absolútne neplatný (§ 37 ods. 2 zákona č. 40/1964 Zb. Občianskeho zákonníka v znení neskorších predpisov). 

Ministerstvo zdravotníctva Slovenskej republiky navrhuje vyňať zo zoznamu zdravotníckych zariadení zahrnutých do druhej etapy privatizácie ( v zriaďovateľskej pôsobnosti Ministerstva zdravotníctva SR ) tieto zariadenia: 
Fakultná nemocnica Mickiewiczova Bratislava – časť Denné detské sanatórium Jelačičova ul. Bratislava z dôvodu, že v predmetnom zdravotníckom zariadení sa poskytuje zdravotná starostlivosť len v minimálnych priestoroch, a to asi v 1/6 celkových priestorov komplexu troch samostatných pavilónov, ktoré boli zaradené do privatizácie. Ostatné priestory sú prenajaté podnikateľským subjektom, ktoré do týchto objektov dokonca investovali finančné prostriedky na ich rekonštrukciu. Podľa koncepcie privatizácie zdravotníckych zariadení, aj po ich privatizácii musí byť prvoradé poskytovanie zdravotnej starostlivosti v privatizovaných objektoch. V prípade privatizácie predmetného objektu by tento účel nebol splnený, 
 Detská fakultná nemocnica s poliklinikou  Bratislava – časť Sanatórium Jeseniova ul. Bratislava z dôvodu že, bola vyňatá zo siete zdravotníckych zariadení, zdravotná starostlivosť sa neposkytuje už od začiatku tohto roka a preto je potrebné so zariadením naložiť iným spôsobom. 

Na základe vyššie uvedených skutočností navrhujeme, aby zdravotnícke zariadenia, ktoré sú uvedené v prílohe č. 1 predloženého materiálu a ktorých privatizácia a premena na neziskové organizácie nebola ukončená do 31.12.2002, boli vyňaté zo zoznamu zdravotníckych zariadení zahrnutých do privatizácie a transformácie a tým všeobecne vyňaté z privatizácie a transformácie.